google/wiki40b huggingface dataset:
Teräsbetoni

Ιστορία

Οι Jarkko Ahola, Arto Järvinen, και Viljo Rantanen γνωρίστηκαν μεταξύ τους το 2002 και δημιούργησαν το συγκρότημα. Ο Jari Kuokkanen συμμετείχε αρχικά ως προσωρινός ντράμερ αλλά αργότερα έγινε και αυτός επίσημο μέλος του συγκροτήματος. Οι Teräsbetoni έγραψαν το πρώτο τους τραγούδι το 2003 με τίτλο Teräksen varjo (ελληνικά: Η σκιά του ατσαλιού). Το καλοκαίρι του 2003 το δημοσιεύσανε στην επίσημη ιστοσελίδα του συγκροτήματος μαζί με ένα ακόμη νέο τραγούδι τους που ονομαζόταν Maljanne nostakaa.
Οι ηχογραφήσεις για τον δίσκο τους "Metallitotuus" ξεκίνησαν τον Ιανουάριο του 2005 και ολοκληρώθηκαν στα τέλη Μαρτίου. Στης 6 Απριλίου του 2005 κυκλοφόρησε στα δισκοπωλεία της Φινλανδίας, και κατά την διάρκεια της πρώτης εβδομάδας κυκλοφορίας του, βρέθηκε στην 2η θέση της φιλανδικής λίστας (περιέχει τα 40 άλμπουμ με τις περισσότερες πωλήσεις σύμφωνα με τα στοιχεία της IFPI Finland) και έμεινε στην λίστα για 29 εβδομάδες. Από το άλμπουμ ξεχώρισε το τραγούδι "Orjatar" (ελληνικά: Γυναίκα σκλάβος) του οποίο το βίντεο κλιπ ήταν στην πρώτη 10αδα προβολών από το φινλανδικό MTV για 5 εβδομάδες.
Το "Metallitotuus" έγινε πλατινένιο αφού πούλησε πάνω από 30.000 αντίτυπα στην Φινλανδία, και έγινε το τρίτο πιο διάσημο heavy rock άλμπουμ για την χρονιά 2005. Το 2006 κυκλοφόρησε το δεύτερο τους άλμπουμ "Vaadimme metallia" που για λίγο δεν έφτασε τα 15.000 αντίτυπα.
Το 2005 έγραψαν και το επίσημο τραγούδι της εθνικής ομάδας χόκεϊ επί πάγου της Φινλανδίας.
Την 1η Μαρτίου του 2008 οι Teräsbetoni νίκησαν στον εθνικό τελικό για την ανάδειξη του τραγουδιού που θα εκπροσωπούσε την Φινλανδία στον διαγωνισμό τραγουδιού της Eurovision. Με ποσοστό 38.9% των ψήφων του τηλεοπτικού κοινού επιλέχτηκε το τραγούδι τους "Missä miehet ratsastaa" (μετ. Εκεί που οι άνθρωποι καλπάζουν). Στο Βελιγράδι που διεξήχθη η Εurovision το 2008 οι Teräsbetoni συμμετείχαν στον πρώτο ημιτελικό, κατέλαβαν την 8η θέση με 79 βαθμούς και προκρίθηκαν στον τελικό που έλαβε χώρα στις 24 Μαΐου του 2008, εκεί συγκέντρωσαν 35 βαθμούς και βρέθηκαν στην 22η θέση της τελικής κατάταξης.
Μακρόν Τείχος (Θρακική Χερσόνησος)

Το λεγόμενο Αγοραίο Τείχος ή Μακρόν Τείχος ήταν μια οχύρωση που χτίστηκε από τον Μιλτιάδη τον Πρεσβύτερο για την άμυνα της Θρακικής Χερσονήσου, τη σύγχρονη Καλλίπολη. Δεν πρέπει να συγχέεται με το Αναστάσειο Τείχος, το οποίο βρίσκεται σε άλλη τοποθεσία στα δυτικά της Κωνσταντινούπολης.
Αναφέρεται ότι έγιναν έργα αποκατάστασης από τον Περικλή και τον Δερσιλλίδα. Στις 26 Ιανουαρίου 447 μ.Χ. ένας σεισμός προκάλεσε την κατάρρευση των Μακρών Τειχών. Αργότερα ανακατασκευάστηκαν από τον Ιουστινιανό το 559, και απέκρουσαν με επιτυχία εισβολή των Κουτριγούρων.
Παγκόσμιοι Καλοκαιρινοί Αγώνες Αθήνα 2011

Οι Special Olympics - Αθήνα 2011 είναι οι Παγκόσμιοι Καλοκαιρινοί Αγώνες για άτομα με διανοητική υστέρηση. Η ΧΙΙΙ (13η) διοργάνωση έλαβε χώρα στην πρωτεύουσα της Ελλάδας, την Αθήνα, από τις 25 Ιουνίου 2011 (Τελετή Έναρξης) έως και τις 4 Ιουλίου 2011 (Τελετή Λήξης).

Εξωτερικοί Σύνδεσμοι-Παραπομπές

Η Επίσημη Ιστοσελίδα των 13ων Παγκόσμιων Καλοκαιρινών Αγώνων Special Olympics Αθήνα 2011
Φερδινάνδος των Έστε

Βιογραφία

Ήταν ο δεύτερος γιος του Έρκολε Α΄ δούκα της Φερράρα και της Ελεονόρα της Ιβρέας-Τρασταμάρα, κόρης του Φερδινάνδου Α΄ της Νάπολης. Είχε ένα μεγαλύτερο αδελφό, τον Αλφόνσο Α΄ και δύο μικρότερους, τον νόθο Ιούλιο και τον καρδινάλιο Ιππόλυτο.
Γεννήθηκε στη Νάπολη, όπου είχε πάει εκεί η μητέρα του για να εφησυχάσει. Λίγο μετά βαπτίστηκε με ανάδοχο τον Τζουλιάνο ντελλα Ρόβερε και πήρε το όνομα του παππού του Φερδινάνδου Α΄ της Νάπολης. Μεγάλωσε στην Αυλή της Νάπολης· το 1493 ο πατέρας του τον κάλεσε να προσχωρήσει στην ακολουθία του Καρόλου Η΄ της Γαλλίας, που είχε εκστρατεύσει στην Ιταλία. Ωστόσο ο Φερδινάνδος έμεινε στη Ρώμη, ξοδεύοντας άσωτα το επίδομα του πατέρα του. Ο Έρκολε Α΄ του έστειλε μία επιστολή, όπου τον επέπληττε για τη συμπεριφορά του και τον διέταξε να πολεμήσει στο πλευρό του Καρόλου Η΄, πράγμα που έκανε.
Το 1498 πολέμησε ως κοντοτιέρος στην υπηρεσία της Βενετίας: αμύνθηκε για την Πίζα, εναντίον του στρατού της Φλωρεντίας. Το επόμενο έτος τελείωσε ο πόλεμος και επέστρεψε στη Φερράρα. Με τον αδελφό του Αλφόνσο Α΄ πήγαν να συναντήσουν τον Λουδοβίκο ΙΒ΄ της Γαλλίας στο Μιλάνο, όταν εκείνος εκστράτευσε στην Ιταλία. Ο Φερδινάνδος χρωστούσε μεγάλα ποσά στην Αυλή της Γαλλίας. Το 1502 ο πατέρας του τον έκανε ιδιοκτήτη του Σέντο και του Πιέβε, περιοχών που του δώρισε ο συμπέθερός του Πάπας Αλέξανδρος ΣΤ΄.
Ο αδελφός του Ιούλιος είχε στην υπηρεσία του τον μουσικό δον Ραϊνάλντο του Σασουόλο. Ο αδελφός τους καρδινάλιος Ιππόλυτος τον ήθελε για το περεκκλήσιό του και το 1504, που ο πατέρας τους ήταν ασθενής, ήρθε στη Φερράρα, άρπαξε τον Ραϊνάλντο και τον κλείδωσε στο φρούριο Ρόκκα ντελ Γκέσσο. Αργότερα, το 1505, ο Ιούλιος βρήκε πού ήταν ο Ραϊνάλντο και έστειλε τον Φερδινάνδο με στρατό να τον πάρει πίσω. Ο Ιππόλυτος και ο Αλφόνσος Α΄ παραπονέθηκαν στον πατέρα τους, που εξόρισε τον Ιούλιο και τον Φερδινάνδο. Το ίδιο έτος ο Αλφόνσος Α΄ διαδέχθηκε τον πατέρα του και η αδελφή τους Ισαβέλλα έπεισε τον νέο δούκα να τους συγχωρήσει.
Όμως το 1506 ο Ιούλιος και ο Φερδινάνδος με άλλους ευγενείς συνωμότησαν να δολοφονήσουν τον Αλφόνσο Α΄ και να τον διαδεχθεί ο Φερδινάνδος. Αλλά το σχέδιο ήταν πρόχειρο και οι δολοφόνοι με τα δηλητηριασμένα εγχειρίδια τους απέτυχαν να σκοτώσουν τον δούκα τη νύχτα. Ο Ιππόλυτος ανακάλυψε το σχέδιο, που κρυβόταν πίσω από την απόπειρα και το είπε στον δούκα. Πράγματι η ανάκριση έδειξε ενόχους τα δύο αδέλφια και τρεις άλλους άνδρες και τους καταδίκασε σε θάνατο. Έγινε δίκη· ο Αλφόνσος Α΄ τους μετέτρεψε την ποινή σε ισόβια φυλάκιση στο τόρε ντέι Λεόνι. Ο Φερδινάνδος, αφού πέρασε εκεί 34 έτη, απεβίωσε το 1540. Ο Ιούλιος έζησε περισσότερο και τον ελευθέρωσε ο εγγονός του Αλφόνσου Α΄, ο Αλφόνσος Β΄, μετά από 53 έτη ειρκτής.
SEAT Mii

Βασικά στοιχεία

Πρόκειται για τον επίσημο αντικαταστάτη του εμπορικά ανεπιτυχούς SEAT Arosa, που είχε παραχθεί από τον Φεβρουάριο του 1997 έως τον Ιούνιο του 2004. Αρχικά, το SEAT Mii μπορούσε να παραγγελθεί μόνο σε 3-πορτη hatchback εκδοχή αμαξώματος, ενώ στη Διεθνή Έκθεση Αυτοκινήτου της Γενεύης τον Μάρτιο του 2012, παρουσιάστηκε και η 5-πορτη hatchback, σε αντίθεση με το αποκλειστικά 3-πορτο Arosa. Ο χώρος αποσκευών του Mii είναι 251 λίτρα, ενώ μπορεί να φτάσει έως 951 λίτρα με την αναδίπλωση των πίσω καθισμάτων.

Συγγενικά μοντέλα

Στα πλαίσια της πολιτικής του ομίλου Volkswagen, στον οποίο η μάρκα εντάχθηκε το 1986, το SEAT Mii μοιράζεται την ίδια πλατφόρμα Volkswagen Group MQB platform, με τα Volkswagen up! και Škoda Citigo. Τα τρία αυτά μοντέλα, εξελίχθηκαν από κοινού, ως το πρότζεκτ «Νέα Μικρή Οικογένεια» (New Small Family / NSF) και είναι ουσιαστικά ίδια τεχνολογικώς, εκτός από κάποιες διαφορές στην εξωτερική εμφάνιση και σε δευτερεύοντα στοιχεία εξοπλισμού. Κατασκευάζονται σε κοινές εγκαταστάσεις, στην Μπρατισλάβα της Σλοβακίας.
Και τα 3 αυτά μοντέλα, είναι τα πρώτα στην κατηγορία Α που προσφέρουν Σύστημα Αυτόματου Φρεναρίσματος. Ενεργοποιείται αυτόματα σε ταχύτητες κάτω των 30 km/h, όταν ένας αισθητήρας λέιζερ αναγνωρίζει κίνδυνο πρόσκρουσης, οπότε το σύστημα ενεργοποιεί από μόνο του τα φρένα.
Μεταφορές στην Αλβανία

Οι μεταφορές στην Αλβανία συνίστανται από χερσαίες μεταφορές, θαλάσσιες και εναέριες, οι οποίες υπάγονται κατά κύριο λόγο στο Υπουργείο Υποδομών της Αλβανίας. Η ανάπτυξη και η βελτίωση των μεταφορών στη χώρα παραμένει μεταξύ των σημαντικότερων προτεραιοτήτων της κυβέρνησης της Αλβανίας.
Ο τομέας έχει σημειώσει σημαντικές αλλαγές και μεγάλη ανάπτυξη και επέκταση τα τελευταία χρόνια, ειδικά μετά την πτώση του κομμουνισμού στη χώρα. Οι βελτιώσεις στην οδική υποδομή, τις αστικές συγκοινωνίες και τα αεροπορικά ταξίδια έχουν οδηγήσει σε τεράστια βελτίωση των μεταφορών. Αυτές οι αναβαθμίσεις έχουν παίξει βασικό ρόλο στην υποστήριξη της οικονομίας της Αλβανίας, η οποία κατά την τελευταία δεκαετία έχει βασιστεί σε μεγάλο βαθμό στον κατασκευαστικό κλάδο.

Αεροπορικές μεταφορές

Το σημαντικότερο και μοναδικό διεθνές αεροδρόμιο της χώρας είναι το Διεθνές Αεροδρόμιο «Μητέρα Τερέζα» στα Τίρανα, πρωτεύουσα της χώρας. Ο συνολικός αριθμός επιβατών για τη χώρα αυξήθηκε από τα 1.997.044 το 2015 σε 2.200.449 το 2016. Από τον Ιανουάριο έως τον Οκτώβριο του 2017, ο αερολιμένας εξυπηρέτησε 2.224.833 επιβάτες και χειρίστηκε 1.857 τόνους εμπορευμάτων.
Το 2005 το αεροδρόμιο των Τιράνων δόθηκε σε μια αμερικανο-γερμανική κοινοπραξία για μια περίοδο εκμετάλλευσης 20 ετών. Παρά τον σημαντικό εκσυγχρονισμό του αεροδρομίου, οι τιμές εισητηρίων είναι από τις υψηλότερες στην Ευρώπη εξαιτίας του μονοπωλίου στον εναέριο χώρο της Αλβανίας και τις περιορισμένες επιλογές μεταφορέων. Ως αποτέλεσμα, οι αερομεταφορείς χαμηλού κόστους αποθαρρύνονται να εισέλθουν στην αλβανική αγορά, ενώ οι γειτονικές χώρες προσφέρουν πολύ χαμηλότερες τιμές στα δικά τους αεροδρόμια.
Μετά από μια περίοδο εντατικών διαπραγματεύσεων, η αλβανική κυβέρνηση κατάφερε να μειώσει την περίοδο παραχώρησης κατά 5 χρόνια, μέχρι το 2020, ανοίγοντας έτσι τη δυνατότητα αεροπορικών εταιρειών χαμηλού κόστους να εισέλθουν στην αλβανική αγορά, όπως και έγινε με την έναρξη πτήσεων μεταξύ Τιράνων και Βουδαπέστης από την Wizz Air το 2017.
Το 2008 εγκαινιάστηκε Αεροδρόμιο του Κούκες, το οποίο έγινε το δεύτερο πολιτικό αεροδρόμιο στην Αλβανία. Το αεροδρόμιο που αγοράστηκε από μια αλβανική εταιρεία προγραμματίζεται να λειτουργήσει το 2019.

Σιδηροδρομικές μεταφορές

Η Αλβανία διαθέτει 447 χιλιόμετρα σιδηροδρομικών γραμμών διαμέτρου 1.435 mm. Το σιδηροδρομικό δίκτυο συνδέεται μόνο με το γειτονικό Μαυροβούνιο.
Ντίκλο

Φρούριο του Ντίκλο

Σε απόσταση 2 χλμ. ανατολικά του χωριού, βρίσκονται τα ερείπια του Παλαιού Ντίκλο και του φρούριού του. Το φρούριο είναι αναγνωρισμένο ως Αμετακίνητο Μνημείο πολιτιστικής κληρονομιάς της Γεωργίας από το 2018. Το΄φρούριο χρονολογείται να έχει έναρξη κατασκευής τον 4ο αιώνα και έχει σημαντική θέση στην Ιστορία του Τουσέτι, εφόσον φύλασσε τα βόρεια σύνορα της χώρας κατά την μεσαιωνική περίοδο. 
Το φρούριο είναι χτισμένο σε ένα ψηλό και απόκρημνο βουνό με πευκοδάση. Στα κτίρια του συγκροτήματος περιλαμβάνονται οικήματα, καταφύγια, αποθήκες και οχυρωματικές δομές. Οι δομές είναι κατασκευασμένες ώστε να σχηματίζουν ένα συμπαγές, ολοκληρωμένο και αυτόνομο σύστημα άμυνας. Στη συνεκτικότητα αυτή συμβάλλουν οι πολύ στενοί διάδρομοι πλάτους ~1 μ. που θα περιόριζαν την κινητικότητα των εισβολέων.  
Στο φρούριο διακρίνονται 3 υψομετρικά επίπεδα. Το κατώτερο επίπεδο προοριζόταν για καλλιέργειες και αγροτικές δραστηριότητες. Στα άλλα δύο επίπεδα βρίσκονταν τα οικήματα, χτισμένα κοντά το ένα στο άλλο, και με τους εξωτερικούς τοίχους τους να σχηματίζουν ένα τείχος προστασίας. Στο κορυφαίο επίπεδο υπήρχε ένας ορθογώνιος διώροφος πύργος. 
Κατά τον 17ο αιώνα, υπήρχε μόνο μια στενή είσοδος για την οχυρωμένη πόλη.
Κωνσταντίνος Ροδόπουλος

Βιογραφικά στοιχεία

Γεννήθηκε στην Λάρισα και ήταν γιος του Πατρινού Γεωργίου Ροδόπουλου. Αδερφός του ήταν ο συγγραφέας Μ. Καραγάτσης. Σπούδασε νομικά στο Πανεπιστήμιο Αθηνών και συμπλήρωσε τις σπουδές του στο εξωτερικό, Παρίσι και Βιέννη. Επιστρέφοντας στην Ελλάδα άρχισε να δικηγορεί στη Λάρισα και στη συνέχεια στην Αθήνα. Συμμετείχε στην εκστρατεία της Κριμαίας και στη Μικρασιατική Εκστρατεία. Σε ηλικία μόλις 28 ετών, το 1924 διορίστηκε γενικός γραμματέας του υπουργείου Οικονομικών, θέση που διατήρησε για τρία χρόνια, μέχρι το 1927.

Πολιτική σταδιοδρομία

Εξελέγη για πρώτη φορά βουλευτής στις εκλογές του 1932 με το Λαϊκό Κόμμα και επανεκλεγόταν συνεχώς από τότε. Στις 18 Ιουλίου του 1934 ανέλαβε υφυπουργός Στρατιωτικών στην Κυβέρνηση Παναγή Τσαλδάρη του 1933, θέση που διατήρησε μέχρι τις 10 Οκτωβρίου του 1935, όταν και παύθηκε από το Κίνημα του Γεωργίου Κονδύλη. Έκτοτε παρέμεινε στην αφάνεια επί μία δεκαετία.
Μετά την απελευθέρωση, στις 14 Νοεμβρίου του 1946, ο Κ. Ροδόπουλος διορίστηκε υπουργός - Γενικός Διοικητής Βορείου Ελλάδος από την Κυβέρνηση Κωνσταντίνου Τσαλδάρη, θέση που διατήρησε συνεχόμενα και επί κυβέρνησης Μαξίμου, επί Κυβέρνησης Τσαλδάρη του Αυγούστου 1947 και επί Κυβέρνηση Θεμιστοκλή Σοφούλη 1947 μέχρι τις 19 Σεπτεμβρίου 1947. Τον επόμενο χρόνο στις 18 Νοεμβρίου του 1948 διορίστηκε υπουργός άνευ χαρτοφυλακίου και προσωρινός υφυπουργός Στρατιωτικών από την Κυβέρνηση Σοφούλη, για δύο μόλις μήνες μέχρι τις 20 Ιανουαρίου του 1949 όταν την ίδια ημέρα διορίστηκε υπουργός Υγιεινής από την Κυβέρνηση Σοφούλη Ιανουαρίου 1949, θέση που διατήρησε για ένα χρόνο κατά τη διάρκεια των κυβερνήσεων Σοφούλη Απριλίου 1949 και Αλεξ. Διομήδη του 1949 μέχρι τις 6 Ιανουαρίου του 1950. Στις 13 Σεπτεμβρίου του 1950 διορίζεται υπουργός άνευ χαρτοφυλακίου και προσωρινός υφυπουργός Τύπου και Πληροφοριών, στην Κυβέρνηση Σοφοκλή Βενιζέλου, θέση στην οποία παρέμεινε μέχρι τις 3 Νοεμβρίου του ίδιου έτους, για λιγότερο από δύο μήνες, οπότε και έπεσε η κυβέρνηση.
Δύο χρόνια αργότερα στις 16 Δεκεμβρίου του 1952 εξελέγη αντιπρόεδρος της Βουλής και παρέμεινε στη θέση αυτή μέχρι τις 11 Ιουνίου του 1953. Στις 16 Νοεμβρίου του ίδιου έτους εξελέγη πρόεδρος της Βουλής, θέση στην οποία παρέμεινε για δέκα χρόνια μέχρι τις 26 Νοεμβρίου του 1963. Μετά τη φυγή του Κωνσταντίνου Καραμανλή στο εξωτερικό, λόγω της εκλογικής ήττας που υπέστη, ο Κ. Ροδόπουλος συμμετείχε στην τριμελή επιτροπή διοίκησης της ΕΡΕ, μαζί με τους Π. Κανελλόπουλο και Π. Παπαληγούρα. Στη τελευταία κυβέρνηση του Π. Κανελλόπουλου διορίστηκε υπουργός Δημοσίων Έργων (3 Απριλίου 1967) μέχρι τις 21 Απριλίου όταν και εκδηλώθηκε το πραξικόπημα των επίορκων στρατιωτικών.
Ο Κ. Ροδόπουλος είχε τιμηθεί από τον Βασιλέα Παύλο και Κωνσταντίνο Β΄ με το Μεγαλόσταυρο του Τάγματος του Σωτήρος, τον Μεγαλόσταυρο του Τάγματος Γεωργίου του Α΄ και τον Μεγαλόσταυρο του Φοίνικα. Απεβίωσε στις 30 Ιουλίου 1971. Ήταν παντρεμένος με την Δέσποινα Καραθεοδωρή, κόρη του μαθηματικού Κωνσταντίνου Καραθεοδωρή, και είχαν αποκτήσει έναν γιό, τον Στέφανο.
Λίμνη Λάμια

Ονομασία - Λαογραφία

Για την λίμνη κυκλοφορεί η παράδοση ότι κάποιο τέρας εμφανίζεται κατά καιρούς στα νερά της, η Λάμια, εξ ου και η ονομασία της.

Υδροβιότοπος

Η λιμνοθάλασσα βρίσκεται στο Δάσος της Στροφυλιάς και μαζί με τη λιμνοθάλασσα του Πάπα (Καλόγριας), τη λιμνοθάλασσα του Προκόπου, τη Λιμνοθάλασσα Κοτυχίου και τα Μαύρα βουνά προστατεύεται από τη συνθήκη Ράμσαρ.  Έχει επιφάνεια 0,562 (τ.χμ.), μέγιστο μήκος 1,188 (χλμ.) και μέγιστο πλάτος 0,650 (χλμ.). Μέσω του αύλακα "Κέντρος" επικοινωνεί με το Ιόνιο Πέλαγος. Στις δυτικές όχθες της έχει αναπτυχθεί τις τελευταίες δεκαετίες ο μικρός οικισμός των Σαμαραίικων.
Όνος (Κρατική Αρχαιολογική Συλλογή Μονάχου)

Περιγραφή

Είναι κατασκευασμένο από λευκοκίτρινο πηλό. Παριστάνει έναν γάιδαρο σε στάση αφύσικη, χιουμοριστική. Είναι καθιστός και στηρίζεται στο δεξί του πόδι. Με τα υπόλοιπα τρία πόδια χειρονομεί ανέμελα, ενώ η έκφραση του προσώπου εκδηλώνει αληθινή διασκέδαση. Αρχικά ήταν ζωγραφισμένος σε μαύρο και κόκκινο, για να τονίζεται περισσότερο το αστείο της σκηνής.

Ερμηνεία και ιστορική τοποθέτηση

Πρόκειται για τερακότα. Λόγω του αφύσικου της ζωικής αυτής σκηνής, και επειδή ο γάιδαρος θεωρείται ότι είναι Διονυσιακό στοιχείο, υποθέτουμε ότι παρουσιάζει κάποιο χιουμοριστικό ή Διονυσιακό θέμα με σκοπό να διασκεδάσει τον παρατηρητή.
Α΄ Κατηγορία υδατοσφαίρισης γυναικών 1992-93

Το πρωτάθλημα Α΄ Εθνικής κατηγορίας πόλο γυναικών της περιόδου 1992-93 ήταν το 6ο Πρωτάθλημα Ελλάδας. Συμμετείχαν 8 ομάδες που αγωνίστηκαν με σύστημα 2 γύρων (εντός-εκτός έδρας). Πρωταθλήτρια αναδείχθηκε αήττητη με χαρακτηριστική άνεση η ομάδα του  Ν.Ο. Βουλιαγμένης για 2η φορά στην ιστορία της.
Κεντρική Τράπεζα της Αρμενίας

Η Κεντρική Τράπεζα της Αρμενίας (αρμενικά: Հայաստանի Հանրապետության Կենտրոնական Բանկ) είναι ένας ανεξάρτητος φορέας της Αρμενίας υπεύθυνος για την έκδοση όλων των τραπεζογραμματίων και κερμάτων στη χώρα, εποπτεύοντας και ρυθμίζοντας τον τραπεζικό τομέα και διατηρώντας τα συναλλαγματικά αποθέματα της κυβέρνησης, και έχει έδρα το Γερεβάν. Είναι, επίσης, ο μοναδικός ιδιοκτήτης του Αρμενικού Νομισματοκοπείου.
Η τράπεζα δραστηριοποιείται στις πολιτικές για την προώθηση της χρηματοπιστωτικής ένταξης και είναι μέλος της διεθνούς Συμμαχίας για την Οικονομική Ενσωμάτωση. Στις 3 Ιουλίου 2012 η Κεντρική Τράπεζα της Δημοκρατίας της Αρμενίας ανακοίνωσε ότι θα αναλάβει συγκεκριμένες δεσμεύσεις για τη χρηματοοικονομική ένταξη, βάση της Διακήρυξης Μάγια.
Στις 28 Σεπτεμβρίου 2012, στο Παγκόσμιο Πολιτικό Φόρουμ, η ​​τράπεζα προέβη σε πρόσθετη δέσμευση στο πλαίσιο της Διακήρυξης Μάγια για να ενθαρρύνει την ανάπτυξη προϊόντων του ιδιωτικού τομέα, που ανταποκρίνονται στις ανάγκες των φτωχών, με έμφαση σε καινοτόμα κανάλια, όπως κινητά και ηλεκτρονικά χρήματα. Δεσμεύτηκε, επίσης, και να εφαρμόσει ένα γρήγορο, αποτελεσματικό και δωρεάν σύστημα διαχείρισης καταγγελιών μέσω του γραφείου οικονομικής διαμεσολάβησης και να βελτιώσει το κανονιστικό πλαίσιο έτσι ώστε οι καταναλωτές να έχουν πληροφορίες, προστασία και ικανότητα πρόσβασης σε όλες τις υπηρεσίες.
Ο σημερινός διοικητής της Κεντρικής Τράπεζας της Αρμενίας είναι ο Άρθουρ Τζαβαντιάν.
Τζένι Κιμ

1996–2015: Πρώτα χρόνια

Η Τζένι Κιμ γεννήθηκε στο Τσόνγκνταμ-ντονγκ της Σεούλ στις 16 Ιανουαρίου 1996 και είναι το μόνο παιδί της οικογένειάς της. Στην ηλικία των 9 εστάλη στο Κολέγιο Παρνέλ του Ώκλαντ στην Νέα Ζηλανδία. Το 2006, η Τζένι έκανε μια σύντομη εμφάνιση στο ντοκιμαντέρ του MBC "English, Must Change to Survive" (σε απόδοση, Τα αγγλικά πρέπει να αλλάξουν για να επιβιώσουν) όπου μίλησε σχετικά με τις εμπειρίες της στην εκμάθηση μιας νέας γλώσσας. Το 2010, επέστρεψε στην πατρίδα της και συμμετείχε σε μια οντισιόν που διοργάνωσε η YG Entertainment, μπαίνοντας αργότερα στην δισκογραφική ως εκπαιδευόμενη.
Το 2012, συμμετείχε στο τραγούδι "Special" του Λι Χι στο στούντιο άλμπουμ First Love, ενώ συμμετείχε και στο μουσικό βίντεο "That XX". Το 2013, συμμετείχε στα σινγκλ του G-Dragon Black και GG Be της Σούνγκρι. Στις 12 Σεπτεμβρίου 2013 εμφανίστηκε στο M Countdown του Mnet με τον G-Dragon για το σινγκλ του Black.
Σεστίνα

Σεστίνα λέγεται το ποίημα, το οποίο αποτελείται από έξι εξάστιχες στροφές και μία τρίστιχη επωδό.

Ιστορία

Η πρώτη γνωστή σεστίνα είναι η Lo ferm voler qu'el cor m'intra, που γράφτηκε γύρω στο 1200 μ.Χ. από τον τροβαδούρο Arnaut Daniel, ο οποίος μάλιστα θεωρείται και ο εφευρέτης της.
Καλλιεργήθηκε πρώτα από τους τροβαδούρους της Προβηγκίας , οι οποίοι θεωρούνται οι εφευρέτες του νέου είδους της μουσικής για την συγκεκριμένη εποχή (1110 μ.Χ. - 1300 μ.Χ.). Αργότερα η σεστίνα εξαπλώθηκε κι αυτή, μαζί με τα υπόλοιπα νέα είδη, σ' ολόκληρη την Ευρώπη.
Υπήρξαν πολλοί γνωστοί ποιητές που καλλιέργησαν διαχρονικά τη σεστίνα. Στα πρώιμα χρόνια της καλλιεργήθηκε από τον Δάντη Αλιγκέρι και τον Φραντσέσκο Πετράρκα. Αυτοί οι δύο ποιητές με το έργο τους, βοήθησαν πολύ στον καθορισμό της μορφής της σεστίνας. Μάλιστα και πολλοί άλλοι συμπατριώτες τους ποιητές συνείσφεραν σ' αυτό και για ετούτο το λόγο η σεστίνα χαρακτηρίστηκε ως ένα ιταλικό ποιητικό είδος, παρόλο που η καταγωγή της δεν είναι ιταλική, αλλά γαλλική.
Η σεστίνα εισήχθη ξανά στη γαλλική φιλολογία, από την αντίστοιχη ιταλική, το 16ο αιώνα. Ο Pontus de Tyard ήταν ο πρώτος Γάλλος ποιητής που ασχολήθηκε με τη νέα φόρμα της σεστίνας στα γαλλικά, πριν από το 19ο αιώνα. Μάλιστα ο εν λόγω ποιητής εισήγαγε σ' αυτήν, την ποικίλη ομοιοκαταληξία, όπως εμφανίζεται και στη σημερινή της μορφή.
Στα νεότερα χρόνια συνέχισαν να συνθέτουν σεστίνες πολλοί ποιητές, κυρίως μάλιστα οι σύγχρονοι του 20ου αιώνα. Αυτοί είναι ο Ράντγιαρντ Κίπλινγκ, ο Έζρα Πάουντ, ο Τόμας Στερνς Έλιοτ και ο Ουίσταν Ώντεν.
Σερβικές βουλευτικές εκλογές 1886

Οι βουλευτικές εκλογές διεξήχθησαν στο Βασίλειο της Σερβίας στις 26 Απριλίου 1886. Στις αρχές του 1886 είχε δοθεί εντολή σχηματισμού κυβέρνησης στον Γιόβαν Ρίστιτς ο οποίος απέτυχε να σχηματίσει κυβέρνηση, ο βασιλιάς Μίλαν παρ'όλα αυτάα αρνήθηκε να διαλύσει το κοινοβούλιο με την αιτιολογία ότι δεν ήταν μια καλή στιγμή για εκλογές κατά τη διάρκεια της βουλγαρικής κρίσης. Κρίθηκε επίσης ότι όποιος ελέγχει την κυβέρνηση θα είναι σε θέση να επηρεάσει το αποτέλεσμα των εκλογών.
Έπειτα δόθηκε η εντολή σχηματισμού κυβέρνηση στον Μιλούτιν Γκαρασάνιν ο οποίος σχημάτισε κυβέρνηση και ο βασιλιάς δέχτηκε το αίτημα του για τη διάλυση του κοινοβουλίου .
Το νέο Κοινοβούλιο άνοιξε τον Ιούλιο. Ενώ ο Ρίστιτς δεν μπορούσε να εκλεχθεί πάλι πρωθυπουργός λόγω του ότι οι υποστηρικτές του κέρδισαν περίπου 15 έδρες, ενώ το υπόλοιπο των θέσεων της αντιπολίτευσης που ήταν 78 έδρες τις κέρδισε το Λαϊκό Ριζοσπαστικό κόμμα. Οι άλλες κυβερνητικές ομάδες πήραν 82 έδρες, ενώ 40 από τούς βουλευτές είχαν διοριστεί, σύμφωνα με το σύνταγμα, από τον βασιλιά. Ωστόσο πριν από την εκλογή της νέας κυβέρνησης πολλά μέλη της αντιπολίτευσης συνελήφθησαν ή τους αφαιρέθηκε το δικαιώμα ψήφου και μειώθηκαν οι έδρες σε 68.
Λιντς Ρίνος

1870–1920: Ίδρυση και πρώτα χρόνια

Το 1864, ο Χ.Ι. Τζένκινσον τοποθέτησε μια διαφήμιση στο Leeds Mercury καλώντας τους παίκτες να συναντηθούν στο Woodhouse Moor σε λίγες μέρες μέσα στην εβδομάδα από τις 7 π.μ. έως τις 8 το πρωί. Αυτή η διαφήμιση προσέλκυσε περισσότερα από 500 μέλη. Από το ενδιαφέρον αυτό σχηματίστηκαν αρκετοί σύλλογοι, συμπεριλαμβανομένων της Λιντς Σεν Τζονς και της Γουόρτλεϊ.
Η Λιντς Σεντ Τζονς ιδρύθηκε το 1870 και αρχικά ονομαζόταν "Ολντ Μπλου εντ Άμπερς". Ο σύλλογος αγωνιζόταν στα στρατόπεδα της πολιτοφυλακής από το 1870 έως το 1888 πριν μετακομίσει στο Κάρντιγκαν Φιλντς, κοντά στο Χέαντινγκλι, στο Ληντς. Η ιδιότητα του μέλους αρχικά περιοριζόταν στις τάξεις των εκκλησιών αλλά σύντομα επεκτάθηκε. Μέχρι το 1887 η Σεντ Τζονς είχε φτάσει στον πρώτο τελικό του κυπέλλου, το Κύπελλο Γιόρκσαϊρ, όπου ηττήθηκε από την Γουέικφιλντ Τρίνιτι.
Η πόλη του Λιντς διέθετε πληθώρα συλλόγων ράγκμπι και παρόλο που ήταν μέλη του τμήματος Γιόρκσαϊρ της Αγγλικής Ομοσπονδίας Ράγκμπι (Yorkshire RFU, που αποτελούσε με τη σειρά της συστατικό στοιχείο της Αγγλικής Ομοσπονδίας Ράγκμπι), αποφασίστηκε να δημιουργηθεί μια «πιο τοπική» ένωση. Αυτός ήταν ο λόγος για τον οποίο σχηματίστηκε η οργάνωση Ληντς εντ Ντίστρικτ (Leeds & District) όταν πραγματοποιήθηκε συνάντηση στο ξενοδοχείο Green Dragon στο Ληντς στις 27 Σεπτεμβρίου 1888. Οι σύλλογοι ήταν Μπραμλεϊ, Χόλμπεκ, Χάνσλετ, Κίρκσταλ, Παρις Τσερτς του Ληντς, Λιντς Σεν Τζονς και Γουόρτλεϊ. Το 1888 το ακίνητο Cardigan πωλήθηκε σε πλειστηριασμό και η παρτίδα 17α αγοράστηκε από μια ομάδα πολιτών του Ληντς, οι οποίοι σκόπευαν να αποτελέσουν τον κορυφαίο αθλητικό όμιλο της πόλης. Η παρτίδα 17α μετεξελίχθηκε στο Χέαντινγκλι Ράγκμπι Στέιντιουμ.
Η Λιντς Σεντ Τζονς αγωνίστηκε υπό αυτή την ονομασία έως την περίοδο 1889-90, πριν αποτελέσει το ποδόσφαιρο τμήμα της Leeds Cricket, Football and Athletic Co Ltd την επόμενη περίοδο. Ενώ η κατασκευή του Χέαντινγκλι δεν είχε ακόμη ολοκληρωθεί ολοκληρωθεί, το πρώτο παιχνίδι της Λιντς διοργανώθηκε στο Κάρντιγκαν Φιλντς, στο οποίο νίκησε την Ότλεϊ. Το πρώτο παιχνίδι στο Χέαντινγκλι διεξήχθει στις 20 Σεπτεμβρίου 1890. Το 1892, 27.654 θεατές, αριθμός ρεκόρ στο βρετανικό ράγκμπι, παρακολούθησαν τον τρίτο γύρο της αναμέτρησης μεταξύ Λιντς και Χάλιφαξ στο Χέαντινγκλι.
Μια ειδική γενική συνάντηση πραγματοποιήθηκε το 1895, στην οποία ψηφίστηκε αποφασιστικά η υποστήριξη της απόσχισης της Βόρειας Ένωσης ως ιδρυτικό μέλος, με αποτέλεσμα δύο παραιτήσεις από το σύλλογο. Ο πρώτος αγώνας της Λιντς στη Βόρεια Ένωση ήταν η νίκη με 6-3 επί της Λι στις 7 Σεπτεμβρίου 1895, την εναρκτήρια ημέρα της νέας διοργάνωσης.
Τσεμανόβιτσι

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!